Rusie lei glo tot boer se doodWillem van der Westhuizen. Foto: Facebook ŉ Rusie het glo daartoe gelei dat ŉ boer van die Griekwastad-distrik in die Noord-Kaap Dinsdagmiddag op sy plaas doodgeskiet is. Brig. Mohale Ramatseba, woordvoerder van die polisie, het gesê die 35-jarige boer is omstreeks 15:00 op die plaas Bonteheuwel doodgeskiet. Ramatseba het die boer as Willem van der Westhuizen geïdentifiseer. Marius Muller, nasionale operasionele koördineerder van AfriForum, het gesê Van der Westhuizen was ook as Willem Woux bekend. Volgens Ramatseba het Van der Westhuizen ŉ hewige rusie met ŉ 32-jarige plaaswerker gehad wat daartoe gelei het dat Van der Westhuizen met ŉ .22-geweer in sy bors geskiet is. Ná die skietery het die werker in Van der Westhuizen se Ford Ranger-bakkie gevlug. “Die verdagte het ook ŉ 26-jarige man geskiet wat in die hospitaal opgeneem is vir behandeling,” het Ramatseba gesê. Hy het gesê die polisie is ontbied en het die verdagte agternagesit. Die verdagte het beheer oor die bakkie verloor en dit het omgeslaan. Hy het daarna te voet probeer vlug en die polisie het hom in hegtenis geneem. “Daar is op die geweer beslag gelê. Die vuurwapen se reeksnommer is afgevyl,” het Ramatseba gesê. Die verdagte sal binnekort in die plaaslike landdroshof verskyn op aanklagte van moord en poging tot moord. Van der Westhuizen is die derde boer wat Dinsdag op ŉ plaas vermoor is. Willie Barnard is omstreeks 12:30 op ŉ plaas buite Fochville in Gauteng geskiet. Hy is na ŉ hospitaal gehaas, maar het op pad daarheen aan sy wonde beswyk. Barry Baars (55) se liggaam vroeër Dinsdagoggend op ŉ wildsplaas tussen Ficksburg en Rosendal in die Vrystaat aangetref. Daar was ŉ skietwond aan sy ken. Ian Cameron, hoof van gemeenskapsveiligheid by AfriForum, het Woensdag aan Maroela Media gesê daar was tot dusver vanjaar altesaam meer as 350 plaasaanvalle en 74 plaasmoorde.